text: नई दिल्ली, अमेरिका के रक्षा मंत्री आश्टन कार्टर की भारत यात्रा में भारत के रक्षा मंत्री मनोहर पारिकर के साथ दोनों देशों के मध्य हुई सैन्य सहमति पर देश में सहमति बनती नहीं दिख रही है | अमेरिकी रक्षा मंत्री की यात्रा में दोनों देशों के मध्य इस बात पर सहमति बनी है कि अमेरिका भारत के सैन्य ठिकानों का प्रयोग अपने सैनिकों के लिए कर सकता है जिसमें कि एयर बेस और नौ सेना के बेस शामिल हैं | इस सहमति के एक दिन बाद पूर्व रक्षा मंत्री ए के एंटोनी ने एनडीए सरकार से आग्रह किया है कि वह ऐसे किसी सैन्य समझौते पर अमेरिका के साथ हस्ताक्षर न करे क्योंकि यह भारत की गुट निरपेक्ष नीति के विपरीत होगा और भारत अमेरिका का सैन्य सहयोगी बन जाएगा जिससे कि उसकी विदेश नीति और रणनीतिक स्वतंत्रता खतरे में पड़ जायेगी क्योंकि रूस जैसे देशों के साथ भी भारत के सैन्य सहयोग के रिश्ते रहे हैं |